FÆLLES HOLDNING (EF) Nr. 4/97 fastlagt af Rådet den 26. november 1996 med henblik på vedtagelse af Europa-Parlamentets og Rådets direktiv 97/. . ./EF af . . . om femtende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (97/C 41/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til proceduren i traktatens artikel 189 B (3), og

ud fra følgende betragtninger:

Ved traktatens artikel 7 A etableres et område uden indre grænser med fri bevægelighed for varer, personer, tjenesteydelser og kapital;

alle medlemsstaterne med undtagelse af Østrig, Finland, Grækenland, Italien og Luxembourg er kontraherende parter i konventionen om forhindring af landbaseret havforurening (Paris-konventionen af 1974); Paris-kommissionen, som er Paris-konventionens forvaltningsorgan, anser hexachlorethan og de stoffer, der kan dannes, når det anvendes, for at være stoffer, som er årsag til en forurening, der bør forhindres, i henhold til artikel 4, stk. 1, litra a), i Paris-konventionen; Rådet gav den 4. marts 1996 Kommissionen mandat til at føre forhandlinger om en afgørelse om gradvis afvikling af anvendelsen af hexachlorethan med visse undtagelser for anvendelse i nonferrometalindustrien, herunder navnlig i ikke-integrerede aluminiumstøberier og til fremstilling af visse magnesiumlegeringer; forhandlingerne på Oslo- og Paris-kommissionernes møde i juni 1996 i Oslo førte til vedtagelsen af Parcom-afgørelse 96/1 om gradvis udvikling af anvendelsen af hexachlorethan i nonferrometalindustrien, som trådte i stedet for Parcom-afgørelse 92/4 og 93/1 om samme emne; i henhold til Parcom-afgørelse 96/1 skal der i 1998 foretages en ny undersøgelse af behovet for undtagelser fra forbuddet mod anvendelse af hexachlorethan;

de begrænsninger, som medlemsstaterne skal gennemføre i markedsføringen af hexachlorethan til brug i nonferrometalindustrien, vil direkte indvirke på det indre markeds funktion; det er derfor nødvendigt at foretage en indbyrdes tilnærmelse af medlemsstaternes lovgivning på dette område og ændre bilag I til direktiv 76/769/EØF (4);

på grund af den påtænkte handlings omfang og virkninger er de ved dette direktiv fastsatte fællesskabsforanstaltninger ikke blot nødvendige, men også uundværlige for at opfylde de anførte mål; medlemsstaterne kan ikke opfylde disse mål enkeltvis; ved direktiv 76/769/EØF er det desuden allerede fastsat, at målene skal opfyldes på fællesskabsplan -

UDSTEDT FØLGENDE DIREKTIV:

Artikel 1

Bilag I til direktiv 76/769/EØF ændres som angivet i bilaget til nærværende direktiv.

Artikel 2

Medlemsstaterne vedtager og offentliggør de nødvendige love og administrative bestemmelser for at efterkomme dette direktiv senest den 31. december 1997. De underretter straks Kommissionen herom.

Medlemsstaterne anvender disse bestemmelser fra den 1. januar 1998.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i . . ., den . . .

På Europa-Parlamentets vegne

Formand

På Rådets vegne

Formand

(1) EFT nr. C 382 af 31. 12. 1994, s. 35, og EFT nr. C 12 af 17. 1. 1996, s. 12.

(2) EFT nr. C 236 af 11. 9. 1995, s. 12.

(3) Europa-Parlamentets udtalelse af 20. september 1995 (EFT nr. C 269 af 16. 10. 1995, s. 63), Rådets fælles holdning af 26. november 1996 (endnu ikke offentliggjort i Tidende og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 262 af 27. 9. 1976, s. 201. Direktivet er senest ændret ved direktiv 94/60/EF (EFT nr. L 365 af 31. 12. 1994, s. 1).

BILAG

Følgende indsættes i bilag I til direktiv 76/769/EØF:

»>TABELPOSITION>

«

RÅDETS BEGRUNDELSE

I. INDLEDNING

1. Den 15. december 1994 forelagde Kommissionen et forslag med hjemmel i EF-traktatens artikel 100 A om sekstende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater.

2. Europa-Parlamentet og Det Økonomiske og Sociale Udvalg afgav udtalelse henholdsvis den 20. september 1995 og 31. maj 1995.

På baggrund af denne udtalelse forelagde Kommissionen et ændret forslag den 27. oktober 1995.

Rådet fastlagde sin fælles holdning i overensstemmelse med traktatens artikel 189 B den 26. november 1996.

II. FORMÅL

Formålet med Kommissionens forslag er at ændre bilag I til direktiv 76/769/EØF ved at tilføje et farligt stof, hexachlorethan, således at dette forbydes ved fremstilling eller forarbejdning af nonferrometaller, idet der dog fastsættes visse midlertidige undtagelser. Virkningen af den foreslåede ændring bliver, at Parcom-afgørelse 96/1, der træder i stedet for Parcom-afgørelse 92/4 og 93/1 under Paris-konventionen om forhindring af landbaseret havforurening (Parcom), omskrives til fællesskabsretten. Denne omskrivning er nødvendig, fordi kun ti medlemsstater er parter i konventionen, hvis afgørelser er bindende, og fastsættelse af ensartede regler for markedsføring af hexachlorethan (HCE) er påkrævet for at sikre enheden af Unionens marked.

III. ANALYSE AF DEN FÆLLES HOLDNING

Drøftelserne i Rådets instanser har givet som resultat, at så godt som hele teksten til Kommissionens ændrede forslag, hvori Kommissionen har antaget alle de af Parlamentet foreslåede ændringer, er blevet godkendt. De foretagne tekstændringer skyldes navnlig den tid, som er forløbet mellem fremsendelsen af det ændrede forslag og genoptagelsen af drøftelserne i Rådet efter Parcom-afgørelse 96/1 i juni 1996.

Der er foretaget følgende ændringer:

Betragtningerne

I anden betragtning henvises der i stedet for til forhandlingerne vedrørende Parcom-afgørelse 92/4 og 93/1 til forhandlingerne vedrørende Parcom-afgørelse 96/1.

Artikel 2, stk. 1

Datoen den 30. juni 1997 er ændret til den 31. december 1997 for så vidt angår dette direktivs transformering til national ret.

Bilag

- Der er indsat endnu et kriterium for, at ikke-integrerede aluminiumsstøberier kan undtages fra forbuddet mod at anvende HCE i henhold til Parcom-afgørelse 96/1, nemlig at de pågældende støberier fremstiller specielle støbninger til anvendelsesformål, hvor der kræves høje kvalitets- og sikkerhedsnormer.

- Den 31. december 1996 som oprindelig frist for en fornyet undersøgelse af de to undtagelser er ændret til den 31. december 1998.